Sterke reaksjoner etter NRK-debatt
Fylkesrådslederen har fulgt opp Ap-kvinnen (25) som Roger Ingebrigtsen har erkjent å ha hatt et seksuelt forhold til fra hun var 17 år gammel. Hun var blant annet sammen med 25-åringen den kvelden og natten saken eksploderte i mediene. Ingebrigtsen-saken var tema for programmet «Debatten» på NRK 1 torsdag kveld. Fylkesrådslederen reagerer kraftig på hvordan debattprogrammet var lagt opp. - Den måten NRK vinklet debatten på er uverdig. Jeg skjemmes. Debatten har bidratt til å heve terskelen for å varsle. Temaet er at det er menn som er offer. Det reagerer jeg ganske sterkt på, sier Svensgaard til VG. I NRKs programmoversikt blir temaet for «Debatten» beskrevet som følger: «Sex-skandalen i Troms Ap sjokkerer og splitter. Kynisk spill? Maktmisbruk? Eller bare dårlig moral og dømmekraft?» Deltakere i Debatten, som ble sendt direkte fra Litteraturhuset i Oslo, var blant andre Trygve Hegnar, advokat John Christian Elden, partisekretær Raymond Johansen (Ap), KrF-politiker Dagrunn Eriksen og Nordlys-redaktør Anders Opdahl.Også VG-kommentator Frithjof Jacobsen var på plass i Litteraturhuset torsdag kveld. I likhet med Svendsgaard reagerte også han kraftig på hvordan debattprogrammet utartet seg. Etter en drøy halvtime med ordveksling mellom de øvrige debattantene, fikk Jacobsen ordet: - Det er godt at den uverdighetsfestivalen som det er lagt opp til nå, kan ta seg en liten pause. Jeg håper hun som varslet ikke ser dette programmet, det kan jeg i hvert fall si. For dette er jo helt vanvittig. At vi skal holde på med dette nå. Det er nesten så jeg har lyst til å reise meg og gå, sa Jacobsen i Debatten. Etter et lengre innlegg og et spørsmål fra programleder Erik Wold, avsluttet Jacobsen med å kalle hele debatten for «vanvittig» og «tull». - Det er jo helt vanvittig, Wold. Ja, det er vanvittig. Dere må få lov å gjøre hva dere vil, men jeg mener at det er vanvittig. Gjør hva du vil. Hold på. Gjerne fortsett. Bare fortsett, fortsett, fortsett. Dette er bare tull, altså. Programleder Erik Wold står inne for debattens form. - Vi er opptatt av at vi skal belyse denne saken, vi skal belyse det som har skjedd, vi skal vurdere hvordan de ulike partene har håndtert og opptrådt i saken så langt. Og vi skal ikke minst belyse hvordan vi skal forebygge og varsle om det man opplever som overgrep og maktmisbruk. Det vil bli spekulasjoner om hvordan man vurderer og tror om saker som dette, sier programleder Wold til VG. Wold forklarer at NRK har forsøkt å få med den 25-årige kvinnens advokat, Thomas Hansen, for å tale hennes sak. De har også forsøkt flere av de lokale Arbeiderparti-politikerne. - Kvinnens advokat hadde ikke anledning til å være til stede. Vi har også forespurt veldig mange i Troms Arbeiderparti, Tromsø Arbeiderparti og AUF i Tromsø, men ingen av disse ønsket å være til stede i kveld.Partisekretær Raymond Johansen (Ap) sier i etterkant av «Debatten» at han tenker på de involverte og familiemedlemmene til de involverte. - Jeg håper bare ikke at de som går gjennom en vanskelig periode og har fått brettet ut deler av sine liv har følt noen ekstra belastning som følge av dette. Det er det jeg tenker på når jeg deltar i et ordskifte som dette, sier Johansen til VG. Også han var glad for at Jacobsen sa tydelig fra om hva han mente om det som ble sagt under Debatten. - Det var på sin plass å reagere tydelig. For det saken dreier seg om, er viktigheten om at unge jenter og gutter må føle en trygghet for å kunne varsle og for å kunne ta opp bekymringsmeldinger. Det er noe også jeg som partisekretær prøver å få til skal være politikken internt hos oss, sier Johansen.
Fylkesrådsleder Pia Svendsgaard (Ap) i Troms er svært opprørt etter «Debatten» om Ingebrigtsen-saken på NRK.